Verešová, Anna, poslankyňa NR SR (2016-06-17):
Prajem vám všetkým dobrý deň, vážený pán predsedajúci, aj vážené pani poslankyne, páni poslanci, vážení hostia, študenti. Vrátim sa k včerajšiemu vystúpeniu a k nášmu návrhu, ktorým chcem doplniť zákon o sociálnom poistení. Cieľom nášho predloženého návrhu zákona je odstránenie diskriminačného stavu v oblasti zvyšovania starobných dôchodkov u osôb, ktoré do 31. decembra 2003 poberali starobný dôchodok a boli povinne dôchodkovo poistené z titulu svojho zamestnania, pričom podľa doteraz platných predpisov za toto obdobie nemajú nárok na zvýšenie starobného dôchodku a odvedené sociálne odvody sa im ani nezapočítali. Nový zákon o sociálnom poistení nemyslel na zvýšenie starobných dôchodkov pre starobných dôchodcov, ktorým bol tento starobný dôchodok pred 1. januárom 2004, a ktorí v období, priznaný, a ktorí v období do 31. decembra 2003 počas poberania starobného dôchodku súčasne pracovali a mali povinnosť platiť si povinne dôchodkové poistenie. Toto obdobie, keď si platili povinné odvody do dôchodkových fondov, sa im naozaj v skutočnosti nikdy nepremietlo a v porovnaní s pracujúcimi dôchodcami po 1. januári 2004 sú tieto osoby diskriminované. K tomuto problému nám naozaj píšu ľudia, občania, dôchodcovia a problém bol naozaj viackrát na programe, ale napokon dostali prednosť akoby iné priority a záujmy. Píše nám jeden pán dôchodca, že „asi štát a Sociálna poisťovňa dúfa, že čoskoro vymrieme a bude po problémoch“. Dúfam, že niečo takéto sa nestane. A títo občania sa naozaj na nás dívajú, pozerajú, vzhliadajú na nás ako na nádej, že táto diskriminácia sa odstráni. Urobiť takúto diskrimináciu ešte aj v homogénnej skupine, to je už naozaj síce výkon ale vždy to môžeme napraviť. Chcem vás požiadať, páni poslanci a panie poslankyne, aby sme naozaj nenechali tento problém odumrieť a aby sme odstránili túto diskrimináciu a nespravodlivosť. Je to také jednoduché, naozaj stačí zahlasovať iba za. Alexander Tomský hovorí, že politika je najväčšie dobro. Dobre počujete, najväčšie dobro. A pritom v našej krajine sa hovorí o politike medzi nami, medzi občanmi, že politika je najväčšia špinavá vec. Veľa som o tom rozmýšľala a súhlasím s tým, že politika nemôže byť špinavá vec, len ľudia môžu byť špinaví a môžu robiť svoju prácu zle. A naozaj po tejto krátkej skúsenosti v parlamente vnímam, že politika je naozaj najväčšie dobro, pretože veľmi jednoducho môžeme robiť pre ľudí dobre. Nemusíme čakať na nový veľký zákon, lebo naozaj môže prejsť viac rokov. Odstráňme túto diskrimináciu pre dôchodcov už teraz. Ako poslanci, chcela by som tak apelovať, si musíme uvedomovať, že ľudia čakajú, že po každom našom hlasovaní sa im zlepší život. Tak vás prosím, aby ste, a žiadam a prosím, aby ste si naozaj predstavili pri hlasovaní pred sebou týchto diskriminovaných občanov-dôchodcov, ktorí na nás vzhliadajú v nádeji. A ešte k tomu, keď som už povedala, že politika, je najväčšie dobro, tak chcem sa tiež pridať k tomu, aby som v tento deň hneď ráno ako prvá vyzvala pána premiéra, aby vyzval svojho ministra, aby odstúpil a aby naozaj v našej krajine sa upokojila situácia, ktorá tu je, a aby sme mohli robiť ďalej dobro pre našich občanov. Ďakujem. (Potlesk.)